text:
et sådant kendskab, straks tager skridt til at fjerne informationen eller hindre adgangen til den.
 2. Stk. 1 finder ikke anvendelse, når tjenestemodtageren handler under tjenesteyderens myndighed eller kontrol.
 3. Denne artikel berører ikke en domstols eller en administrativ myndigheds muligheder for i overensstemmelse med intern lovgivning at kræve, at en tjenesteyder bringer en overtrædelse til ophør eller forhindrer den, eller en parts muligheder for at fastlægge procedurer for at fjerne information eller hindre adgangen til den.
 Artikel 116
 Ingen generel overvågningsforpligtelse
 1. Parterne må ikke pålægge tjenesteydere, der leverer de i artikel 113-115 omhandlede tjenester, en generel forpligtelse til at overvåge den information, de fremsender eller oplagrer, eller en generel forpligtelse til aktivt at undersøge forhold eller omstændigheder, der tyder på ulovlig virksomhed.
 2. Parterne kan kræve, at leverandører af informationssamfundstjenester straks underretter de kompetente offentlige myndigheder om påståede ulovlige aktiviteter, der udøves, eller information, der leveres af deres tjenestemodtagere. Parterne kan også kræve, at leverandører af informationssamfundstjenester på anmodning giver de kompetente myndigheder oplysninger, som gør det muligt at identificere de tjenestemodtagere, de har oplagringsaftaler med.
 Artikel 117
 Anvendelsesdato for artikel 112-116
 Republikken Kasakhstan gennemfører forpligtelserne i artikel 112-116 fuldt ud senest fem år efter den dato, fra hvilken dette afsnit finder anvendelse.
 Artikel 118
 Samarbejde
 1. Parterne tilskynder til udvikling af samarbejde mellem erhvervssammenslutninger og -organisationer om beskyttelse og håndhævelse af intellektuelle ejendomsrettigheder.
 2. Parterne er enige om at samarbejde med henblik på at støtte gennemførelsen af de forpligtelser, der indgås i henhold til dette kapitel. Samarbejdet omfatter, men er ikke begrænset til:
 a)
 udveksling af oplysninger om deres respektive retlige rammer for intellektuelle ejendomsrettigheder og relevante regler for beskyttelse og håndhævelse; udveksling af erfaringer om lovgivningsprocessen inden for disse områder
 b)
 udveksling af erfaringer med beskyttelse og håndhævelse af intellektuelle ejendomsrettigheder
 c)
 udveksling af erfaringer med beskyttelse og håndhævelse blandt toldmyndigheder, politi, administrative og retslige myndigheder samt interesserede organisationer; samordning med henblik på at forhindre eksport af forfalskede varer
 d)
 kapacitetsopbygning, og
 e)
 fremme og formidling af oplysninger og viden om intellektuelle ejendomsrettigheder i bl.a. erhvervskredse og civilsamfundet; øget bevidstgørelse og oplysning af forbrugere og rettighedshavere.
 KAPITEL 8
 Offentlige udbud
 Artikel 119
 Definitioner
 I dette kapitel forstås ved:
 a) »kommercielle varer eller tjenesteydelser«: varer eller tjenesteydelser af en type, der generelt sælges eller udbydes til salg på det kommercielle marked til og sædvanligvis købes af ikke-statslige købere til ikke-statslige formål
 b) »tjenesteydelse inden for bygge- og anlægsvirksomhed«: en tjenesteydelse, der har til formål at udføre et bygge- eller anlægsarbejde ved et hvilket som helst middel, jf. hovedgruppe 51 i FN's foreløbige centrale produktnomenklatur (»CPCprov«)
 c) »dage«: kalenderdage
 d) »elektronisk auktion«: en gentagen proces, hvor nye og lavere priser og/eller nye værdier for visse elementer i tilbuddene præsenteres ad elektronisk vej efter den første fuldstændige vurdering af tilbuddene, således at disse kan klassificeres på grundlag af automatisk behandling. Visse tjenesteydelseskontrakter og visse bygge- og anlægskontrakter, der involverer en intellektuel indsats, som f.eks. projektering af bygge- og anlægsarbejder, kan derfor ikke gøres til genstand for elektroniske auktioner
 e)


text:
»skriftlig«: ethvert udtryk i ord eller tal, der kan læses, gengives og senere videreformidles; det kan omfatte elektronisk fremsendte og lagrede oplysninger
 f) »udbud med forhandling«: en udbudsprocedure, hvorved ordregiveren kontakter en eller flere leverandører efter eget valg
 g) »foranstaltning«: enhver lov, forskrift, procedure, administrativ vejledning eller praksis eller en ordregivers handlinger i forbindelse med et omfattet udbud
 h) »leverandørliste«: en liste over leverandører, som en ordregiver har fastslået opfylder betingelserne for optagelse på den pågældende liste, og som ordregiveren agter at anvende mere end en gang
 i) »bekendtgørelse om påtænkte udbud«: en bekendtgørelse offentliggjort af en ordregiver, som opfordrer interesserede leverandører til at indsende en anmodning om deltagelse, et tilbud eller begge dele
 j) »offentligt udbud«: en udbudsprocedure, hvorved allerede interesserede leverandører kan afgive tilbud
 k) »person«: en fysisk eller en juridisk person
 l) »ordregiver«: en enhed, der er omfattet af del 1-3 i bilag III
 m) »kvalificeret leverandør«: en leverandør, der opfylder betingelserne for deltagelse, og som en ordregiver derfor anerkender
 n) »begrænset udbud«: en udbudsprocedure, hvor ordregiveren kun opfordrer kvalificerede leverandører til at afgive tilbud
 o) »tjenesteydelser«: omfatter også tjenesteydelser inden for bygge- og anlægsvirksomhed, medmindre andet er angivet
 p) »standard«: et dokument, der er godkendt af et anerkendt organ, og som med henblik på konstant og gentagen anvendelse fastsætter regler, retningslinjer eller kendetegn for varer eller tjenesteydelser eller de dermed forbundne processer og produktionsmetoder, og hvis overholdelse ikke er obligatorisk. En standard kan også omfatte eller udelukkende fastsætte de krav til terminologi, symboler, emballering, mærkning eller etikettering, som en vare, tjenesteydelse, produktionsproces eller produktionsmetode skal opfylde
 q) »leverandør«: en person eller gruppe af personer, der leverer eller kan levere varer eller tjenesteydelser
 r) »teknisk specifikation«: et krav i udbuddet:
 i)
 hvorved kendetegnene for de varer eller tjenesteydelser, der skal indkøbes, herunder kvalitet, ydeevne, sikkerhed og dimensioner eller processerne eller metoderne for produktion eller levering heraf, fastsættes, eller
 ii)
 som vedrører kravene til terminologi, symboler, emballering, mærkning eller etikettering, som en vare eller tjenesteydelse skal opfylde.
 Artikel 120
 Anvendelsesområde og dækning
 1. Dette kapitel finder anvendelse på alle foranstaltninger vedrørende de omfattede udbud, uanset om de gennemføres helt eller delvis elektronisk.
 2. I dette kapitel forstås ved »omfattede udbud« udbud til statslig brug:
 a)
 af varer, tjenesteydelser eller alle kombinationer heraf:
 i)
 som specificeret i bilag III, og
 ii)
 som ikke foretages med henblik på kommercielt salg eller videresalg eller til brug i forbindelse med produktion eller levering af varer og tjenesteydelser til kommercielt salg eller videresalg
 b)
 der foretages på basis af en kontrakt, uanset dennes form, herunder køb, leasing eller leje med eller uden forkøbsret
 c)
 hvis værdi er lig med eller overstiger den relevante tærskelværdi, der er specificeret i bilag III, på tidspunktet for offentliggørelsen af en bekendtgørelse i henhold til artikel 124
 d)
 foretaget af en ordregiver, og
 e)
 som ikke på anden vis er udelukket fra at være omfattet i henhold til stk. 3 eller til bilag III.
 Hvis værdien af et udbud er usikker, anslås den i henhold til stk. 6-8.

type: contracts

jurisdiction: EU


text:
3. Medmindre andet er anført i bilag III, finder dette kapitel ikke anvendelse på:
 a)
 erhvervelse eller leje af jord, eksisterende bygninger eller anden fast ejendom eller rettigheder hertil
 b)
 ikke-kontraktbaserede aftaler eller enhver form for bistand, som en part yder, herunder kooperative aftaler, tilskud, lån, kapitalindskud, garantier og skatteincitamenter
 c)
 køb eller erhvervelse af finansformidler- og depottjenesteydelser, likvidations- og forvaltningstjenesteydelser for regulerede finansieringsinstitutter og tjenesteydelser i forbindelse med salg, afvikling og distribution af offentlig gæld, herunder lån og statsobligationer, gældsbeviser og andre værdipapirer
 d)
 offentlige ansættelseskontrakter
 e)
 udbud:
 i)
 med særligt sigte på at yde international bistand, herunder udviklingsbistand
 ii)
 inden for rammerne af den særlige procedure eller på de særlige betingelser, der gælder for en international aftale vedrørende udstationering af tropper eller vedrørende signatarlandenes fælles gennemførelse af et projekt, eller
 iii)
 i henhold til den særlige procedure eller på de særlige betingelser, der gælder for en international organisation eller en organisation finansieret gennem internationale tilskud, lån eller andre former for bistand, når den gældende procedure eller betingelse ville være uforenelig med dette kapitel.
 4. Bilag III indeholder for hver part følgende oplysninger:
 a)
 i del 1, de statslige ordregivere, hvis udbud er omfattet af dette kapitel
 b)
 i del 2, de subcentrale statslige ordregivere, hvis udbud er omfattet af dette kapitel
 c)
 i del 3, alle andre ordregivere, hvis udbud er omfattet af dette kapitel
 d)
 i del 4, de varer, der er omfattet af dette kapitel
 e)
 i del 5, de tjenesteydelser, dog ikke tjenesteydelser inden for bygge- og anlægsvirksomhed, der er omfattet af dette kapitel
 f)
 i del 6, de tjenesteydelser inden for bygge- og anlægsvirksomhed, der er omfattet af dette kapitel, og
 g)
 i del 7, almindelige bemærkninger.
 5. Hvis en ordregiver i forbindelse med de omfattede udbud kræver, at personer, der ikke er omfattet af bilag III, skal foretage udbuddene i overensstemmelse med særlige krav, finder artikel 122 tilsvarende anvendelse på sådanne krav.
 6. Ved vurderingen af værdien af et offentligt udbud med henblik på at afgøre, om der er tale om et omfattet udbud:
 a)
 må ordregiveren ikke opdele udbuddet i særskilte udbud eller vælge eller anvende en særlig beregningsmetode til at vurdere et udbuds værdi med henblik på helt eller delvis at udelukke det fra anvendelsen af dette kapitel
 b)
 skal ordregiveren inkludere den højeste anslåede værdi af udbuddet over den samlede varighed, uanset om kontrakten tildeles en eller flere leverandører, og tage højde for alle former for aflønning, herunder:
 i)
 præmier, honorarer, provisioner og rente, og
 ii)
 hvis udbuddet omfatter optioner, den samlede værdi af sådanne optioner.
 7. Hvis et udbud fører til indgåelse af mere end én kontrakt eller til, at der indgås kontrakter i separate dele (i det følgende benævnt »tilbagevendende kontrakter«), baseres beregningen af den højeste anslåede værdi på:
 a)
 værdien af tilbagevendende kontrakter for samme type varer eller tjenesteydelser, som er tildelt inden for de seneste 12 måneder eller i ordregivers foregående regnskabsår, evt. justeret for at tage højde for forventede ændringer i mængden eller værdien af


text:
den vare eller tjenesteydelse, der leveres, i de efterfølgende 12 måneder, eller
 b)
 den anslåede værdi af tilbagevendende kontrakter for samme type varer eller tjenesteydelser, der tildeles i de 12 måneder, der følger efter tildelingen af den oprindelige kontrakt eller ordregivers regnskabsår.
 8. I forbindelse med udbud ved leasing eller leje med eller uden forkøbsret af varer eller tjenesteydelser eller udbud, hvor den samlede pris ikke fremgår, er beregningsgrundlaget:
 a)
 når der er tale om tidsbegrænsede kontrakter:
 i)
 hvis kontraktens løbetid er 12 måneder eller derunder, den samlede anslåede maksimumværdi for hele kontraktens løbetid, eller
 ii)
 hvis kontraktens løbetid overstiger 12 måneder, den samlede anslåede maksimumværdi, inklusive en eventuel anslået restværdi
 b)
 for tidsubegrænsede kontrakter, den anslåede månedlige værdi multipliceret med 48, og
 c)
 hvis det ikke er sikkert, om kontrakten bliver tidsbegrænset, finder beregningsgrundlaget i henhold til litra b) anvendelse.
 Artikel 121
 Generelle undtagelser
 Med forbehold af kravet om, at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem parterne eller en skjult begrænsning af den internationale handel, må intet i dette kapitel fortolkes således, at det forhindrer en part i at indføre eller håndhæve foranstaltninger, som:
 a)
 er nødvendige for at beskytte den offentlige moral, orden eller sikkerhed
 b)
 er nødvendige for at beskytte menneskers, dyrs eller planters liv eller sundhed
 c)
 er nødvendige for at beskytte intellektuel ejendomsret, eller
 d)
 vedrører handicappedes eller filantropiske institutioners varer og tjenesteydelser eller varer og tjenesteydelser fremstillet ved fængselsarbejde.
 Artikel 122
 Generelle principper
 1. Med hensyn til alle foranstaltninger vedrørende de omfattede udbud indrømmer parterne, herunder deres ordregivere, varer og tjenesteydelser fra den anden part og leverandører fra den anden part, der tilbyder sådanne varer eller tjenesteydelser, betingelsesløst en behandling, der ikke er mindre gunstig end den, de og deres ordregivere indrømmer deres egne varer, tjenesteydelser og lokalt etablerede leverandører.
 2. Med hensyn til alle foranstaltninger vedrørende omfattede udbud må en part, herunder dennes ordregivere, ikke:
 a)
 behandle en lokalt etableret leverandør mindre gunstigt end en anden lokalt etableret leverandør på grundlag af graden af udenlandsk tilhørsforhold eller ejerskab, eller
 b)
 diskriminere mod en lokalt etableret leverandør på grundlag af, at de varer eller tjenesteydelser, der tilbydes af denne leverandør til et givet udbud, er varer eller tjenesteydelser fra den anden part.
 3. I forbindelse med gennemførelse af omfattede udbud ad elektronisk vej sørger ordregiveren for:
 a)
 at udbuddet gennemføres under anvendelse af informationsteknologisystemer og software, herunder sådanne, som vedrører autentifikation og kryptering af oplysninger, som er alment tilgængelige og interoperable med andre alment tilgængelige informationsteknologisystemer og anden tilgængelig software, og
 b)
 at der opretholdes mekanismer, der sikrer integriteten af anmodninger om deltagelse og tilbud, herunder fastsættelse af tidspunktet for modtagelsen heraf og forebyggelse af uretmæssig adgang.
 4. En ordregiver gennemfører de omfattede udbud på en åben og upartisk måde, som:
 a)
 er i overensstemmelse med dette kapitel, og benytter metoder såsom offentligt udbud, begrænset udbud, udbud med forhandling og elektroniske auktioner
 b)
 undgår interessekonflikter, og
 c)
 forebygger korruption.
 5. En part må med henblik


text:
på de omfattede udbud ikke anvende oprindelsesregler på varer eller tjenesteydelser importeret fra eller leveret af den anden part, som afviger fra de oprindelsesregler, som den pågældende part samtidig anvender i den normale handel på import eller leverancer af de samme varer eller tjenesteydelser fra samme part.
 6. Stk. 1 og 2 finder ikke anvendelse på: told eller andre afgifter, der pålægges ved import af varer; metoden til opkrævning af den type told og afgifter; andre importforskrifter eller formaliteter og foranstaltninger, der påvirker handelen med tjenesteydelser, undtagen foranstaltninger vedrørende de omfattede udbud.
 Artikel 123
 Oplysninger om udbudssystemet
 1. Hver part:
 a)
 offentliggør straks alle love, administrative bestemmelser, domstolsafgørelser, alment gældende administrative afgørelser, standardbestemmelser i kontrakter, der er påbudt i medfør af love eller administrative bestemmelser, og som ved henvisning er indarbejdet i bekendtgørelser og udbudsmateriale og procedurer i forbindelse med de omfattede udbud samt eventuelle ændringer heraf i officielt udpegede elektroniske eller trykte medier, som offentliggøres bredt og forbliver lettilgængelige for offentligheden, og
 b)
 giver på anmodning en forklaring heraf til den anden part.
 2. I del 1 i bilag IV anføres:
 a)
 de elektroniske eller trykte medier, hvori hver part offentliggør de oplysninger, der er beskrevet i stk. 1
 b)
 de elektroniske eller trykte medier, hvori hver part offentliggør de bekendtgørelser, der kræves i medfør af artikel 124, artikel 126, stk. 7, og artikel 133, stk. 2, og
 c)
 adressen på det eller de websteder, hvor hver part offentliggør sine bekendtgørelser vedrørende kontrakter tildelt i henhold til artikel 133, stk. 2.
 3. Hver part informerer straks Samarbejdsudvalget om eventuelle ændringer af partens oplysninger i del 1 i bilag IV. Samarbejdsudvalget træffer regelmæssigt afgørelser, der afspejler ændringerne af oplysningerne i del 1 i bilag IV.
 Artikel 124
 Bekendtgørelser
 1. I forbindelse med hvert omfattet udbud offentliggør ordregiveren en bekendtgørelse om påtænkte udbud i det relevante trykte eller elektroniske medie, jf. del 2 i bilag IV, undtagen under de omstændigheder, der er beskrevet i artikel 130. Disse medier offentliggøres bredt og skal være lettilgængelige for offentligheden mindst indtil udløbet af den tidsfrist, der er angivet i bekendtgørelsen. Bekendtgørelsen skal for ordregivere, der er omfattet af del 1, 2 eller 3 i bilag III, være tilgængelig ved hjælp af gebyrfrie elektroniske midler via en central portal som minimum i den periode, der er angivet i del 2 i bilag IV.
 2. Medmindre andet er bestemt i dette kapitel, skal en bekendtgørelse om påtænkte udbud indeholde følgende:
 a)
 ordregiverens navn og adresse samt andre oplysninger, der er nødvendige for at kontakte ordregiveren og indhente al relevant dokumentation vedrørende udbuddet samt omkostninger og eventuelle betalingsvilkår
 b)
 en beskrivelse af udbuddet, herunder arten og mængden af varer eller tjenesteydelser, der skal indkøbes, og hvis mængden ikke kendes, så den skønnede mængde
 c)
 i tilfælde af tilbagevendende kontrakter, eventuelt et skøn over tidsplanen for offentliggørelsen af efterfølgende bekendtgørelser om påtænkte udbud
 d)
 en beskrivelse af eventuelle optioner
 e)
 tidsfristen for levering af varerne eller tjenesteydelserne eller kontraktens varighed
 f)
 den udbudsmetode, der vil blive anvendt, og


text:
hvorvidt den indebærer forhandling eller elektronisk auktion
 g)
 eventuelt adressen og sidste frist for indsendelse af anmodninger om deltagelse i udbudsproceduren
 h)
 adressen og sidste frist for afgivelse af tilbud
 i)
 det eller de sprog, hvorpå tilbuddene eller anmodningerne om deltagelse kan indgives, hvis de kan indgives på et andet sprog end den pågældende ordregiverparts officielle sprog
 j)
 en liste over og en kort beskrivelse af eventuelle betingelser for leverandørers deltagelse, herunder eventuelle krav om specifikke dokumenter eller certifikater, som leverandørerne skal fremlægge i forbindelse hermed, medmindre sådanne krav er indeholdt i det udbudsmateriale, der stilles til rådighed for alle interesserede leverandører samtidig med bekendtgørelsen om påtænkte udbud, og
 k)
 hvis en ordregiver i medfør af artikel 126 har til hensigt at udvælge et begrænset antal kvalificerede leverandører, der opfordres til at afgive tilbud, de kriterier, der vil blive anvendt for at udvælge dem, og en eventuel begrænsning af antallet af leverandører, der vil kunne afgive tilbud.
 3. I forbindelse med hvert påtænkt udbud offentliggør ordregiveren på engelsk eller fransk et lettilgængeligt resumé af bekendtgørelsen samtidig med offentliggørelsen af bekendtgørelsen om påtænkte udbud. Resuméet af bekendtgørelsen skal mindst indeholde følgende oplysninger:
 a)
 genstanden for udbuddet
 b)
 sidste frist for afgivelse af tilbud eller en eventuel sidste frist for at indgive anmodninger om deltagelse i udbuddet eller optagelse på en leverandørliste, og
 c)
 den adresse, hvorfra der kan anmodes om dokumenter vedrørende udbuddet.
 4. Ordregivere opfordres til så tidligt som muligt hvert regnskabsår at offentliggøre en bekendtgørelse om deres fremtidige udbudsplaner (herefter benævnt »bekendtgørelse om planlagte udbud«) i de relevante trykte eller elektroniske medier, jf. del 2 i bilag IV. Denne bekendtgørelse om planlagte udbud skal indeholde genstanden for udbuddet og den planlagte dato for offentliggørelsen af bekendtgørelsen om påtænkte udbud.
 5. En ordregiver, der er omfattet af del 3 i bilag III, kan anvende en bekendtgørelse om planlagte udbud i stedet for en bekendtgørelse om påtænkte udbud, forudsat at bekendtgørelsen om planlagte udbud indeholder så mange af oplysningerne i stk. 2, som er tilgængelige for ordregiveren, og en bemærkning om, at interesserede leverandører skal give udtryk for deres interesse i udbuddet over for ordregiveren.
 Artikel 125
 Betingelser for deltagelse
 1. En ordregiver begrænser betingelserne for deltagelse i et udbud til de betingelser, der er vigtige for at sikre, at en leverandør har juridisk og finansiel kapacitet samt de kommercielle og tekniske evner til at påtage sig det relevante udbud.
 2. Ved fastlæggelse af betingelserne for deltagelse:
 a)
 må ordregiveren ikke indføre som betingelse, at en leverandør for at kunne deltage i et udbud tidligere har fået tildelt en eller flere kontrakter af ordregivere i en part
 b)
 kan ordregiveren kræve relevant forudgående erfaring, hvis det er afgørende for at opfylde kravene i forbindelse med udbuddet, og
 c)
 må ordregiveren ikke stille som betingelse, at en leverandør fra en part for at kunne deltage i et udbud eller få tildelt en kontrakt tidligere har fået tildelt en eller flere kontrakter af en ordregiver i den anden part, eller at leverandøren har


text:
forudgående erfaring på partens territorium, undtagen hvis forudgående erfaring er afgørende for at opfylde kravene i forbindelse med udbuddet.
 3. Ved vurderingen af, om en leverandør opfylder betingelserne for deltagelse:
 a)
 evaluerer ordregiveren leverandørens finansielle kapacitet og kommercielle og tekniske evner på grundlag af dennes forretningsaktiviteter både inden for og uden for ordregiverpartens territorium, og
 b)
 baserer ordregiveren sin evaluering på de betingelser, han på forhånd har specificeret i bekendtgørelser eller udbudsmateriale.
 4. En part og dennes ordregivere kan, hvor der foreligger beviser, udelukke en leverandør under henvisning til:
 a)
 konkurs
 b)
 urigtige erklæringer
 c)
 betydelige eller vedvarende manglende resultater i forbindelse med væsentlige krav eller forpligtelser i medfør af en eller flere tidligere kontrakter
 d)
 domme for alvorlige forbrydelser eller andre domme vedrørende alvorlige lovovertrædelser
 e)
 faglig forseelse eller handlinger og forsømmelser, der påvirker leverandørens kommercielle integritet negativt, eller
 f)
 manglende indbetaling af skatter og afgifter.
 Artikel 126
 Kvalifikationskrav til leverandører
 1. En part, herunder dennes ordregivere, kan have et registreringssystem, hvor interesserede leverandører skal registrere sig og opgive visse informationer.
 2. Parterne sikrer, at:
 a)
 deres ordregivere bestræber sig på at mindske forskellene mellem deres kvalifikationsprocedurer
 b)
 ordregivere, der fører registreringssystemer, bestræber sig på at mindske forskellene mellem deres registreringssystemer.
 3. En part og dennes ordregivere må ikke indføre og anvende registreringssystemer eller kvalifikationsprocedurer, hvis formål eller virkning det er at skabe unødige hindringer for deltagelse af den anden parts leverandører i sine udbud.
 4. Hvis en ordregiver har til hensigt at anvende begrænset udbud, skal han:
 a)
 i bekendtgørelsen om påtænkte udbud medtage mindst de oplysninger, der er angivet i artikel 124, stk. 2, litra a), b), f), g), j) og k), og opfordre leverandørerne til at indgive en anmodning om deltagelse, og
 b)
 ved begyndelsen af fristen for afgivelse af tilbud formidle mindst de oplysninger, der er angivet i artikel 124, stk. 2, litra c), d), e), h) og i), til de kvalificerede leverandører, som informeres som anført i artikel 128, stk. 3, litra b).
 5. Ordregivere giver alle kvalificerede leverandører mulighed for at deltage i et givet udbud, medmindre de i bekendtgørelsen om påtænkte udbud angiver en begrænsning i antallet af leverandører, der vil kunne afgive tilbud, og kriterierne for udvælgelse af det begrænsede antal leverandører.
 6. Er udbudsmaterialet ikke gjort offentligt tilgængeligt fra datoen for offentliggørelsen af den i stk. 4 omhandlede bekendtgørelse, sikrer ordregiveren, at de pågældende dokumenter gøres tilgængelige samtidigt for alle kvalificerede leverandører, der er udvalgt i overensstemmelse med stk. 5.
 7. Ordregivere kan føre en liste over leverandører, forudsat at den bekendtgørelse, der opfordrer interesserede leverandører til at anmode om optagelse på listen:
 a)
 offentliggøres en gang om året, og
 b)
 hvis den offentliggøres elektronisk, kontinuerligt er tilgængelig
 på det relevante medie, jf. del 2 i bilag IV.
 8. Den i stk. 7 omtalte bekendtgørelse skal indeholde:
 a)
 en beskrivelse af de varer og tjenesteydelser eller kategorier heraf, i forbindelse med hvilke listen eventuelt vil blive anvendt
 b)
 de betingelser, leverandørerne skal opfylde for at kunne blive optaget på listen,


text:
og de metoder, ordregiveren vil anvende med henblik på at kontrollere, om en leverandør opfylder de pågældende betingelser
 c)
 ordregiverens navn og adresse samt andre oplysninger, der er nødvendige for at kontakte ordregiveren og indhente al relevant dokumentation vedrørende listen
 d)
 listens gyldighedsperiode og den metode, hvorved den vil blive fornyet eller bragt til ophør, eller, hvis gyldighedsperioden ikke er angivet, den metode, hvorved der vil blive givet underretning om, at anvendelsen af listen er bragt til ophør
 e)
 en angivelse af, om listen kan blive anvendt ved udbud, der er omfattet af dette kapitel.
 9. Hvis en leverandørliste er gyldig i tre år eller mindre, kan en ordregiver, uanset stk. 7, nøjes med at offentliggøre den bekendtgørelse, der er omhandlet i stk. 7, én gang i begyndelsen af listens gyldighedsperiode, forudsat at:
 a)
 listens gyldighedsperiode anføres i bekendtgørelsen, og det anføres, at der ikke vil blive offentliggjort yderligere bekendtgørelser, og
 b)
 bekendtgørelsen offentliggøres elektronisk og kontinuerligt er tilgængelig i hele listens gyldighedsperiode.
 10. En ordregiver giver leverandører mulighed for på et hvilket som helst tidspunkt at ansøge om at blive optaget på leverandørlisten og medtager alle kvalificerede leverandører på listen inden for et rimeligt kort tidsrum.
 11. Hvis en leverandør, som ikke er optaget på leverandørlisten, inden for fristen i artikel 128, stk. 2, indgiver en anmodning om at deltage i et udbud, som er baseret på en leverandørliste, samt alle nødvendige dokumenter, skal ordregiveren behandle anmodningen. Ordregiveren må ikke udelukke leverandører fra at komme i betragtning til udbuddet med den begrundelse, at ordregiver ikke har tilstrækkelig tid til at behandle anmodningen, medmindre denne i særlige tilfælde som følge af udbuddets komplekse karakter ikke er i stand til at afslutte behandlingen af anmodningen inden for den tidsfrist, der er fastsat for afgivelse af tilbud.
 12. En ordregiver, der er omfattet af del 3 i bilag III, kan anvende en bekendtgørelse, hvori leverandører opfordres til at ansøge om optagelse på leverandørlisten, som en bekendtgørelse om påtænkte udbud, forudsat at:
 a)
 bekendtgørelsen offentliggøres i overensstemmelse med stk. 7 og omfatter de oplysninger, der kræves i stk. 8, og så mange af de oplysninger, der kræves i henhold til artikel 124, stk. 2, som er tilgængelige, og at den indeholder en bemærkning om, at den udgør en bekendtgørelse om påtænkte udbud, eller at kun leverandører på leverandørlisten vil få yderligere besked om udbud, der er baseret på leverandørlisten, og
 b)
 ordregiveren straks giver leverandører, som over for ordregiveren har udtrykt interesse i et bestemt udbud, tilstrækkelige oplysninger til, at de kan vurdere, hvorvidt de er interesserede i udbuddet, herunder alle de resterende oplysninger, der kræves i henhold til artikel 124, stk. 2, for så vidt som disse oplysninger foreligger.
 13. En ordregiver, der er omfattet af del 3 i bilag III, kan give en leverandør, der har ansøgt om optagelse på leverandørlisten i overensstemmelse med stk. 10, mulighed for at afgive tilbud i forbindelse med et bestemt udbud, hvis ordregiveren har tilstrækkelig tid til at undersøge, om leverandøren opfylder betingelserne for deltagelse.


text:
14. En ordregiver informerer straks alle leverandører, der indgiver en anmodning om deltagelse i et udbud eller om optagelse på leverandørlisten, om ordregiverens beslutning med hensyn til anmodningen.
 15. Hvis en ordregiver afviser at efterkomme en leverandørs anmodning om at deltage i et udbud eller om optagelse på leverandørlisten, ophører med at anerkende en leverandør som kvalificeret eller fjerner en leverandør fra leverandørlisten, informerer ordregiveren straks leverandøren og sender på leverandørens anmodning straks en skriftlig forklaring på årsagerne til ordregiverens beslutning.
 Artikel 127
 Tekniske specifikationer og udbudsmateriale
 1. En ordregiver må ikke udarbejde, vedtage eller anvende tekniske specifikationer eller foreskrive en overensstemmelsesvurderingsprocedure, hvis formål eller virkning det er at skabe unødige hindringer for international handel.
 De tekniske specifikationer skal give leverandørerne lige muligheder, og de må ikke bevirke, at der skabes ubegrundede hindringer for liberalisering af markederne for offentlige udbud.
 2. Ved fastsættelsen af de tekniske specifikationer for de varer eller tjenesteydelser, der er genstand for udbuddet, sørger ordregiveren, når det er relevant, for:
 a)
 at anføre de tekniske specifikationer som krav til ydeevne og funktion og ikke som krav til konstruktionsmæssige eller beskrivende egenskaber, og
 b)
 at basere de tekniske specifikationer på internationale standarder, hvis sådanne forefindes, og hvis det ikke er tilfældet, på nationale tekniske forskrifter, anerkendte nationale standarder eller byggeforskrifter.
 3. Anvendes der krav til konstruktionsmæssige eller beskrivende egenskaber i forbindelse med de tekniske specifikationer, bør ordregiveren, når det er relevant, anvende udtryk som »eller lignende« i udbudsmaterialet og tager hensyn til tilbud, som klart opfylder kravene.
 4. En ordregiver må ikke stille krav om tekniske specifikationer, der kræver eller henviser til et bestemt varemærke eller handelsnavn, patent, ophavsret, design eller type eller en bestemt oprindelse, producent eller leverandør, medmindre der ikke findes nogen anden nøjagtig eller forståelig måde at beskrive udbudskravene på, og forudsat at der i sådanne tilfælde tilføjes f.eks. »eller lignende« i udbudsmaterialet.
 5. En ordregiver må ikke på en måde, der kan have til følge at forhindre konkurrence, søge eller modtage rådgivning, der kan anvendes til at udarbejde eller benytte en teknisk specifikation til et bestemt udbud, fra personer, som kan have en forretningsmæssig interesse i det pågældende udbud.
 6. Det præciseres, at en part, herunder dennes ordregivere, i overensstemmelse med denne artikel kan udarbejde, indføre eller anvende tekniske specifikationer til at fremme bevarelsen af naturressourcer eller miljøbeskyttelsen.
 7. Ordregivere forelægger leverandørerne et udbudsmateriale, der indeholder alle de oplysninger, der er nødvendige, for at leverandørerne kan udarbejde og afgive deres tilbud. Udbudsmaterialet skal, medmindre det allerede fremgår af bekendtgørelsen om påtænkte udbud, indeholde en fuldstændig beskrivelse af:
 a)
 udbuddet, herunder arten og mængden af varer eller tjenesteydelser, der skal indkøbes, og hvis mængden ikke kendes, så den skønnede mængde og eventuelle krav, der skal opfyldes, herunder tekniske specifikationer, overensstemmelsesvurdering, planer, tegninger eller brugsanvisninger
 b)
 eventuelle betingelser for leverandørers deltagelse, herunder en liste over oplysninger og dokumenter, som leverandørerne skal indgive i forbindelse med betingelserne for deres deltagelse
 c)
 alle evalueringskriterier, som ordregiver anvender ved tildelingen af kontrakten, og hvert kriteriums relative betydning, undtagen


text:
hvis prisen er det eneste kriterium
 d)
 eventuelle autentifikations- eller krypteringskrav eller andre krav til indsendelsen af oplysninger ad elektronisk vej, hvis ordregiveren vil gennemføre udbudsproceduren ved brug af elektroniske midler
 e)
 reglerne for den elektroniske auktion, hvis ordregiveren vil afholde en sådan, herunder præcisering af de elementer i tilbuddet, der er relevante for evalueringskriterierne
 f)
 datoen, tidspunktet og stedet for åbning af tilbuddene i tilfælde af offentlig åbning, samt eventuelt hvilke personer der må være til stede
 g)
 eventuelle andre betingelser, herunder betalingsbetingelser og begrænsninger i de midler, der må anvendes til at afgive tilbuddene, f.eks. i papirform eller elektronisk, og
 h)
 eventuelle datoer for levering af varer eller tjenesteydelser.
 8. Ved fastlæggelsen af fristen for levering af de varer eller tjenesteydelser, der er omfattet af udbuddet, tager ordregiver hensyn til faktorer såsom udbuddets kompleksitet, omfanget af den forventede underentreprise og den tid, der realistisk kræves til produktion, udtagning fra lager og transport af varer fra forsendelsesstedet eller til levering af tjenesteydelser.
 9. Evalueringskriterierne i bekendtgørelsen om påtænkte udbud eller i udbudsmaterialet kan bl.a. omfatte prisen og andre omkostningsfaktorer, kvalitet, teknisk værdi, miljøegenskaber og leveringsvilkår.
 10. Ordregivere skal straks:
 a)
 forelægge udbudsmateriale for at give interesserede leverandører tilstrækkelig tid til at afgive tilbud
 b)
 udlevere udbudsmaterialet til interesserede leverandører efter anmodning, og
 c)
 besvare alle rimelige anmodninger om relevante oplysninger fra en leverandør, der deltager i udbudsproceduren, eller som er interesseret i at deltage, forudsat at sådanne oplysninger ikke giver den pågældende leverandør en fordel i forhold til den pågældendes konkurrenter.
 11. Hvis en ordregiver forud for tildelingen af en kontrakt ændrer de kriterier eller krav, der er fastsat i bekendtgørelsen om påtænkte udbud eller i det udbudsmateriale, der udleveres til deltagende leverandører, eller ændrer eller genudsender en bekendtgørelse eller et udbudsmateriale, sender ordregiver skriftligt alle sådanne ændringer eller den ændrede eller genudsendte bekendtgørelse eller det ændrede eller genudsendte udbudsmateriale:
 a)
 til alle leverandører, der deltager på tidspunktet for ændringen eller genudsendelsen, hvis ordregiveren er bekendt med leverandørerne, og i alle andre tilfælde på samme måde som de oprindelige oplysninger, og
 b)
 i tilstrækkelig god tid til, at disse leverandører eventuelt kan ændre og afgive ændrede tilbud.
 Artikel 128
 Tidsfrister
 1. En ordregiver giver i overensstemmelse med sine egne rimelige behov leverandørerne tilstrækkelig tid til at udarbejde og indgive anmodninger om deltagelse og afgive tilbud, idet der tages hensyn til faktorer såsom:
 a)
 udbuddets art og kompleksitet
 b)
 omfanget af den forventede underentreprise, og
 c)
 den tid, det tager at fremsende tilbud fra såvel udlandet som selve landet, når de ikke fremsendes elektronisk.
 Disse tidsfrister, inklusive eventuelle forlængelser, skal være fælles for alle interesserede eller deltagende leverandører.
 2. En ordregiver, der anvender begrænset udbud, skal fastsætte, at sidste frist for indgivelse af anmodninger om deltagelse principielt ikke kan være mindre end 25 dage efter datoen for offentliggørelsen af bekendtgørelsen om påtænkte udbud. Hvis særlig tvingende omstændigheder, som kan dokumenteres af ordregiveren, ikke gør det muligt at overholde den pågældende frist, kan fristen afkortes til ikke under ti dage.
 3.


text:
Med forbehold af stk. 4, 5, 7 og 8 skal ordregiveren fastsætte, at sidste frist for indgivelse af tilbud ikke er på under 40 dage fra den dato, hvor:
 a)
 bekendtgørelsen om påtænkte udbud, i tilfælde af offentligt udbud, offentliggøres, eller
 b)
 ordregiveren, i tilfælde af et begrænset udbud, meddeler leverandørerne, at de vil blive opfordret til at afgive tilbud, uanset om ordregiveren anvender en leverandørliste eller ej.
 4. Ordregiveren kan afkorte den frist for afgivelse af tilbud, der er fastsat i overensstemmelse med stk. 3, til ikke under ti dage, hvis:
 a)
 ordregiveren har offentliggjort en bekendtgørelse om det planlagte udbud, jf. artikel 124, stk. 4, mindst 40 dage og ikke over 12 måneder forud for offentliggørelsen af bekendtgørelsen om påtænkte udbud, og denne bekendtgørelse indeholder:
 i)
 en beskrivelse af udbuddet
 ii)
 den omtrentlige sidste frist for afgivelse af tilbud eller indsendelse af anmodninger om deltagelse
 iii)
 en erklæring om, at interesserede leverandører over for ordregiveren skal give udtryk for deres interesse i at deltage i udbuddet
 iv)
 den adresse, hvorfra der kan anmodes om dokumenter vedrørende udbuddet, og
 v)
 så mange oplysninger, der er påkrævet til bekendtgørelsen om påtænkte udbud i medfør af artikel 124, stk. 2, som er tilgængelige
 b)
 ordregiveren i forbindelse med offentlige udbud af tilbagevendende art i en første bekendtgørelse om påtænkte udbud har anført, at der i efterfølgende bekendtgørelser vil blive fastsat frister for afgivelse af tilbud på grundlag af dette stykke, eller
 c)
 særlig tvingende omstændigheder, som kan dokumenteres af ordregiveren, ikke gør det muligt at overholde fristen for afgivelse af tilbud, jf. stk. 3.
 5. Ordregiveren kan afkorte den frist for afgivelse af tilbud, der er fastsat i stk. 3, med syv dage i forbindelse med hver af følgende omstændigheder:
 a)
 bekendtgørelsen om påtænkte udbud offentliggøres elektronisk
 b)
 hele udbudsmaterialet stilles til rådighed elektronisk fra datoen for offentliggørelsen af bekendtgørelsen om påtænkte udbud, og
 c)
 ordregiveren accepterer tilbud, der afgives elektronisk.
 6. Brugen af bestemmelserne i stk. 5 sammenholdt med stk. 4 må under ingen omstændigheder medføre, at den frist for afgivelse af tilbud, der er fastsat i overensstemmelse med stk. 3, afkortes til under syv dage fra datoen for offentliggørelsen af bekendtgørelsen om påtænkte udbud.
 7. Uanset alle andre bestemmelser i denne artikel kan ordregiveren, når der købes kommercielle varer eller tjenesteydelser, eller en kombination af begge, afkorte den frist for afgivelse af tilbud, der er fastsat i overensstemmelse med stk. 3, til ikke under 13 dage, forudsat at ordregiveren samtidig offentliggør både bekendtgørelsen om påtænkte udbud og udbudsmaterialet elektronisk. Hvis ordregiveren accepterer tilbud vedrørende kommercielle varer eller tjenesteydelser afgivet elektronisk, kan ordregiveren desuden afkorte den tidsfrist, der er fastsat i overensstemmelse med stk. 3, til ikke under syv dage.
 8. Hvis en ordregiver, der er omfattet af del 3 i bilag III, har udvalgt alle eller et begrænset antal kvalificerede leverandører, kan fristen for afgivelse af tilbud fastsættes ved aftale mellem ordregiveren og de udvalgte leverandører. Hvis intet er aftalt, må fristen ikke være på under syv dage.
 Artikel


text:
129
 Forhandling
 1. Parterne kan fastsætte bestemmelser om, at ordregivere skal føre forhandlinger:
 a)
 hvis ordregiver har tilkendegivet sin hensigt om at føre forhandlinger i bekendtgørelsen om påtænkte udbud, jf. artikel 124, stk. 2, eller
 b)
 hvis det ved evalueringen konstateres, at intet tilbud indlysende er mest fordelagtigt ud fra de specifikke evalueringskriterier, der er fastsat i bekendtgørelsen om påtænkte udbud eller i udbudsmaterialet.
 2. Ordregivere skal:
 a)
 sikre, at enhver udelukkelse af leverandører, der deltager i forhandlinger, sker i overensstemmelse med de evalueringskriterier, der er fastsat i bekendtgørelsen om påtænkte udbud eller i udbudsmaterialet, og
 b)
 når forhandlingerne er afsluttet, fastsætte en fælles frist for alle de resterende deltagende leverandører, inden for hvilken de kan afgive nye eller ændrede tilbud.
 Artikel 130
 Udbud med forhandling
 1. Forudsat at denne bestemmelse ikke anvendes med henblik på at undgå konkurrence mellem leverandører eller på en måde, der diskriminerer leverandører fra den anden part eller beskytter indenlandske leverandører, kan en ordregiver anvende udbud med forhandling og vælge ikke at anvende artikel 124, 125, 126, 127 (stk. 7-11), 128, 129, 131 og 132, dog udelukkende på en af følgende betingelser:
 a)
 forudsat at kravene i udbudsmaterialet ikke er blevet væsentligt ændret, hvis
 i)
 der ingen tilbud blev afgivet, eller ingen leverandører anmodede om at deltage
 ii)
 der ikke blev afgivet tilbud, der er i overensstemmelse med udbudsmaterialets væsentlige krav
 iii)
 ingen leverandører opfyldte betingelserne for at deltage, eller
 iv)
 de afgivne tilbud har været genstand for fusk
 b)
 hvis kun en bestemt leverandør kan levere varerne eller tjenesteydelserne, og der ikke findes alternative varer eller tjenesteydelser, der kan erstatte disse, af følgende grunde:
 i)
 fordi der er tale om et kunstværk
 ii)
 som følge af beskyttelse af patenter, ophavsrettigheder eller andre eksklusive rettigheder, eller
 iii)
 som følge af manglende konkurrence af tekniske årsager
 c)
 med henblik på yderligere leverancer fra den oprindelige leverandør af varer eller tjenesteydelser, der ikke var omfattet af det oprindelige udbud, hvis en udskiftning af leverandøren af sådanne supplerende varer og tjenesteydelser:
 i)
 ikke er mulig af økonomiske eller tekniske årsager såsom krav om indbyrdes ombyttelighed eller interoperabilitet med eksisterende udstyr, software, tjenesteydelser eller installationer, der blev indkøbt i forbindelse med det oprindelige udbud, og
 ii)
 ville forårsage betydelige problemer eller en væsentlig forøgelse af ordregiverens omkostninger
 d)
 for så vidt det er strengt nødvendigt, når tvingende grunde som følge af begivenheder, som ordregiveren ikke har kunnet forudse, gør det umuligt at fremskaffe varerne eller tjenesteydelserne i tide ved offentligt eller begrænset udbud
 e)
 når der er tale om varer, der indkøbes på et råvaremarked
 f)
 når ordregiveren indkøber prototyper eller en ny vare eller tjenesteydelse, der er blevet udviklet på ordregiverens foranledning som led i eller med henblik på en bestemt kontrakt om forskning, forsøg, undersøgelse eller nyudvikling. Udvikling af nye varer eller tjenesteydelser kan omfatte en begrænset produktion eller begrænsede leverancer med henblik på at indarbejde resultaterne af feltforsøg og for at vise, at varen eller tjenesteydelsen kan fremstilles eller leveres i større mængder og i en


text:
acceptabel kvalitet, men omfatter ikke serieproduktion til påvisning af handelsmæssig levedygtighed eller til dækning af forsknings- og udviklingsomkostninger
 g)
 når der er tale om indkøb på ekstraordinært gunstige vilkår, der kun opstår inden for en meget kort tidsramme i tilfælde af usædvanlige salg, f.eks. ved likvidation, tvangsadministration eller konkurs, og ikke om rutinemæssige indkøb fra sædvanlige leverandører, eller
 h)
 hvis en kontrakt tildeles vinderen af en designkonkurrence, forudsat at:
 i)
 konkurrencen blev organiseret på en måde, der er i overensstemmelse med principperne i dette kapitel, navnlig bestemmelserne om offentliggørelse af en bekendtgørelse om påtænkte udbud, og
 ii)
 deltagerne blev bedømt af en uafhængig jury med henblik på at tildele vinderen en designkontrakt.
 2. Ordregiveren udarbejder en skriftlig rapport om hver enkelt kontrakt, der tildeles i henhold til bestemmelserne i stk. 1. Rapporten skal indeholde ordregiverens navn, de indkøbte varers eller tjenesteydelsers værdi og art og en erklæring om de bestemmelser og omstændigheder, jf. stk. 1, der berettiger anvendelsen af udbud med forhandling.
 Artikel 131
 Elektroniske auktioner
 1. Ordregiverne kan anvende elektroniske auktioner.
 2. Ved offentlige udbud, begrænsede udbud eller udbud med forhandling kan en ordregiver beslutte, at der anvendes elektronisk auktion inden tildelingen af en kontrakt, når kontraktspecifikationerne kan fastsættes nøjagtigt.
 Den elektroniske auktion baseres på:
 a)
 priserne alene, når kontrakten tildeles på grundlag af den laveste pris, eller
 b)
 priserne og/eller de nye værdier af de elementer i tilbuddene, der er anført i udbudsbetingelserne, når kontrakten tildeles på grundlag af det mest fordelagtige tilbud.
 3. En ordregiver, der beslutter at afholde en elektronisk auktion, anfører dette i bekendtgørelsen om påtænkte udbud.
 Udbudsbetingelserne skal bl.a. indeholde følgende oplysninger:
 a)
 de elementer, hvis værdier der holdes elektronisk auktion over, for så vidt disse elementer er kvantificerbare, således at de kan udtrykkes i tal eller procentdele
 b)
 de eventuelle grænser for de værdier, som kan fremlægges, således som de fremgår af specifikationer af udbuddets genstand
 c)
 de oplysninger, der vil blive stillet til tilbudsgivernes rådighed under den elektroniske auktion, og på hvilket tidspunkt de i givet fald stilles til rådighed
 d)
 de oplysninger, der er relevante for afviklingen af den elektroniske auktion
 e)
 de betingelser, på hvilke tilbudsgiverne kan byde, og især de mindste udsving mellem tilbuddene, som i givet fald kræves for at byde
 f)
 de relevante oplysninger om det elektroniske system, der anvendes, og om betingelser og tekniske specifikationer for tilslutning.
 4. Før ordregiveren afholder den elektroniske auktion, foretager han en første fuldstændig vurdering af tilbuddene efter det eller de tildelingskriterier og den vægtning heraf, der er fastlagt. Alle de tilbudsgivere, der har afgivet antagelige tilbud, opfordres samtidigt elektronisk til at fremlægge nye priser og/eller nye værdier; opfordringen indeholder alle de oplysninger, der er relevante for den individuelle tilslutning til det anvendte elektroniske udstyr, og præciserer begyndelsesdatoen og -tidspunktet for auktionen. Den elektroniske auktion kan finde sted i flere på hinanden følgende faser. Elektronisk auktion kan tidligst indledes to hverdage efter afsendelsen af opfordringen til at afgive tilbud.
 5. Når tildelingen af kontrakten sker på grundlag af det mest fordelagtige


text:
tilbud, ledsages opfordringen af resultatet af den fulde vurdering af den berørte tilbudsgivers tilbud. Opfordringen indeholder ligeledes den matematiske formel, der ved elektronisk auktion bestemmer den automatiske omklassificering på grundlag af de nye priser og/eller nye værdier. Denne formel indarbejder vægtningen af alle de kriterier, der er fastsat, med henblik på at afgøre, hvilket tilbud der er det mest fordelagtige, således som det er angivet i udbudsbekendtgørelsen eller i udbudsbetingelserne; med henblik herpå skal eventuelle rammer for vægtningens udsving imidlertid forudgående udtrykkes ved en bestemt værdi.
 6. I hver fase af den elektroniske auktion giver ordregiverne omgående og som et minimum alle tilbudsgivere tilstrækkelige oplysninger til, at de på et hvilket som helst tidspunkt kan fastslå deres respektive klassificering. De kan ligeledes give andre oplysninger om andre afgivne priser eller værdier, hvis dette er angivet i udbudsbetingelserne. De kan endvidere på et hvilket som helst tidspunkt give meddelelse om antallet af deltagere i den specifikke fase af auktionen. De må imidlertid under ingen omstændigheder give oplysning om tilbudsgivernes identitet under afviklingen af auktionens forskellige faser.
 7. En ordregiver afslutter den elektroniske auktion i overensstemmelse med en eller flere af følgende fremgangsmåder:
 a)
 i opfordringen til at deltage i auktionen angiver ordregiveren den dato og det tidspunkt, der er fastsat på forhånd
 b)
 når ordregiveren ikke modtager flere nye priser eller nye værdier, der opfylder kravene vedrørende mindsteudsving, præciserer ordregiveren i opfordringen til at deltage i auktionen den frist, vedkommende vil overholde fra modtagelsen af den sidst afgivne pris eller værdi, inden han afslutter den elektroniske auktion
 c)
 når det antal auktionsfaser, der er fastsat i opfordringen til at deltage i auktionen, er gennemført.
 8. Når ordregiveren har besluttet, at en elektronisk auktion skal afsluttes i overensstemmelse med stk. 7, litra c), eventuelt kombineret med fremgangsmåden i nævnte stykkes litra b), indeholder opfordringen til at deltage i auktionen tidsplanen for hver auktionsfase.
 9. Efter afslutningen af den elektroniske auktion tildeler ordregiveren i overensstemmelse med artikel 132 kontrakten på baggrund af resultaterne af den elektroniske auktion.
 10. Ordregiverne må ikke misbruge en elektronisk auktion eller anvende den på en måde, der kan forhindre, begrænse eller fordreje konkurrencen, eller på en måde, der kan ændre kontraktens genstand, således som den er udbudt ved offentliggørelsen af bekendtgørelsen om påtænkte udbud og fastlagt i udbudsbetingelserne.
 Artikel 132
 Behandling af tilbud og kontrakttildeling
 1. En ordregiver modtager, åbner og behandler alle tilbud efter procedurer, der garanterer, at udbudsproceduren er fair og upartisk, og at tilbuddenes indhold holdes fortroligt.
 2. En ordregiver straffer ikke en leverandør, hvis tilbud modtages efter fristen for indgivelse af tilbud, hvis forsinkelsen udelukkende skyldes fejlbehandling fra ordregiverens side.
 3. Såfremt en ordregiver giver en leverandør mulighed for at rette utilsigtede formfejl mellem tidspunktet for åbning af tilbuddene og tildeling af kontrakten, sikrer ordregiveren alle deltagende leverandører samme mulighed.
 4. For at komme i betragtning ved tildeling af en kontrakt skal tilbuddet være indgivet skriftligt og på tidspunktet for åbningen heraf opfylde de væsentlige krav, der er fastsat i bekendtgørelser og udbudsmateriale, og


text:
være fra en leverandør, der opfylder betingelserne for at deltage.
 5. Medmindre ordregiveren beslutter, at det ikke er i offentlighedens interesse at tildele en kontrakt, giver ordregiveren kontrakten til den leverandør, som ordregiveren har fastslået er i stand til at opfylde kontraktens vilkår, og som udelukkende på grundlag af de evalueringskriterier, der er specificeret i bekendtgørelser og udbudsmateriale, har afgivet:
 a)
 det mest fordelagtige tilbud, eller
 b)
 hvis prisen er det eneste kriterium, den laveste pris.
 6. Modtager ordregiveren et tilbud med en pris, der er unormalt lavere end priserne i de andre indkomne tilbud, kan ordregiveren kontrollere, at leverandøren opfylder betingelserne for at deltage og er i stand til at opfylde kontraktens vilkår.
 7. En ordregiver anvender ikke optioner, aflyser ikke et udbud og ændrer ikke tildelte kontrakter på en måde, der omgår forpligtelserne i medfør af dette kapitel.
 Artikel 133
 Gennemsigtighed i forbindelse med oplysninger om udbud
 1. En ordregiver informerer straks og, på anmodning herom fra en leverandør, skriftligt deltagende leverandører om sin beslutning, hvad angår tildelingen af kontrakten. En ordregiver forklarer på anmodning herom en leverandør, der ikke har fået kontrakten, årsagerne til, at ordregiveren ikke valgte den pågældendes tilbud, og de relative fordele ved tilbuddet fra den leverandør, der fik kontrakten, jf. dog artikel 134, stk. 2 og 3.
 2. Senest 72 dage efter tildelingen af enhver kontrakt, som er omfattet af dette kapitel, offentliggør ordregiveren en bekendtgørelse i det relevante trykte eller elektroniske medie, jf. del 2 i bilag IV. Hvis ordregiver kun offentliggør bekendtgørelsen i et elektronisk medie, skal oplysningerne forblive lettilgængelige i en rimelig periode. Bekendtgørelsen skal mindst indeholde følgende oplysninger:
 a)
 en beskrivelse af de varer eller tjenesteydelser, der er indkøbt
 b)
 ordregiverens navn og adresse
 c)
 den valgte leverandørs navn og adresse
 d)
 værdien af det antagne tilbud eller af det højeste og det laveste tilbud, der er taget i betragtning ved tildelingen af kontrakten
 e)
 datoen for tildeling af kontrakten, og
 f)
 den anvendte udbudsprocedure samt, ved udbud med forhandling i henhold til artikel 130, en beskrivelse af de omstændigheder, der berettiger anvendelsen af udbud med forhandling.
 3. Ordregivere opbevarer i mindst tre år fra tidspunktet for tildelingen af kontrakten:
 a)
 udbudsmateriale og rapporter vedrørende udbudsprocedurer og kontrakttildeling i forbindelse med omfattede udbud, herunder de i artikel 130 krævede rapporter, og
 b)
 data, der sikrer, at omfattede udbud, som er gennemført elektronisk, kan spores.
 Artikel 134
 Formidling af oplysninger
 1. En part fremlægger på den anden parts anmodning straks alle oplysninger, der er nødvendige for at afgøre, om en udbudsprocedure er blevet gennemført på fair og upartisk vis og i overensstemmelse med dette kapitel, herunder oplysninger om de egenskaber og relative fordele, den udvalgte tilbudsgiver besidder. Hvis videregivelse af disse oplysninger er til skade for konkurrencen ved fremtidige udbud, må den part, der har anmodet om oplysningerne, kun videregive dem til leverandører efter høring af og samtykke fra den part, der formidlede oplysningerne.
 2. Uanset alle andre bestemmelser i dette kapitel fremlægger en part, herunder dens ordregivere, ikke oplysninger


text:
til en specifik leverandør, som kan skade fair konkurrence mellem leverandører.
 3. Ingen bestemmelser i dette kapitel må fortolkes således, at det af en part, herunder dens ordregivere, myndigheder og klageinstanser, kræves, at den skal videreformidle fortrolige oplysninger, hvis dette:
 a)
 hindrer retshåndhævelsen
 b)
 skader fair konkurrence mellem leverandører
 c)
 skader bestemte personers legitime forretningsinteresser, herunder beskyttelse af intellektuel ejendomsret, eller
 d)
 på anden måde er i strid med offentlighedens interesser.
 Artikel 135
 Interne klageprocedurer
 1. Hver part sikrer en procedure for en effektiv, gennemsigtig og ikke-diskriminerende administrativ eller retslig prøvelse i tide, hvorigennem en leverandør i forbindelse med et omfattet udbud, hvori leverandøren har eller har haft en interesse, kan klage over:
 a)
 en overtrædelse af dette kapitel, eller
 b)
 manglende overholdelse af en parts foranstaltninger til gennemførelse af dette kapitel, hvis leverandøren ikke har ret til direkte at klage over en overtrædelse af dette kapitel i henhold til partens interne lovgivning.
 2. De proceduremæssige regler for alle klager som omhandlet i stk. 1 skal foreligge skriftligt og være almindeligt tilgængelige.
 3. Hvis en leverandør i forbindelse med et omfattet udbud, hvori leverandøren har eller har haft en interesse, klager over en overtrædelse eller manglende overholdelse, jf. stk. 1, opfordrer den part, hvis ordregiver gennemfører udbuddet, sin ordregiver og leverandøren til at finde en løsning på klagen gennem høringer. Ordregiveren skal tage klagen op til upartisk og velvillig overvejelse og på en sådan måde, at dette ikke lægger hindringer i vejen for leverandørens deltagelse i igangværende eller fremtidige udbud eller ret til at søge om afhjælpende foranstaltninger inden for rammerne af proceduren for administrativ eller retslig prøvelse.
 4. En leverandør skal have rimelig tid til at udarbejde og indgive en klage, hvilket under ingen omstændigheder kan være mindre end ti dage regnet fra det tidspunkt, hvor leverandøren har eller med rimelighed må formodes at have kendskab til det forhold, der påklages.
 5. Hver part opretter eller udnævner mindst én upartisk administrativ eller retslig myndighed, der er uafhængig af dens ordregivere, til at modtage og behandle klager fra leverandører i forbindelse med de omfattede udbud.
 6. Hvis et andet organ end den myndighed, der er omhandlet i stk. 5, i første omgang behandler en klage, skal parten sikre, at leverandøren kan appellere den oprindelige afgørelse til en upartisk administrativ eller retslig myndighed, der er uafhængig af den ordregiver, hvis udbud er genstanden for klagen.
 7. Parterne sikrer, at et klageorgan, der ikke er en domstol, enten er underlagt retslig kontrol eller giver proceduremæssige garantier, som sikrer, at:
 a)
 ordregiveren besvarer klager skriftligt og forelægger klageinstansen alle relevante dokumenter
 b)
 deltagerne i sagen (herefter benævnt »deltagerne«) har ret til blive hørt, før klageinstansen træffer en afgørelse om klagen
 c)
 deltagerne har ret til at blive repræsenteret eller ledsaget
 d)
 deltagerne har adgang til alle retsmøder
 e)
 deltagerne har ret til at anmode om, at retsmøderne er offentlige, og at der kan være vidner til stede, og
 f)
 klageinstansen træffer sine afgørelser eller henstillinger, som meddeles skriftligt, i tide med en redegørelse


text:
for, hvad der ligger til grund for den enkelte afgørelse eller henstilling.
 8. Hver part indfører eller anvender procedurer, der sikrer:
 a)
 umiddelbare, foreløbige foranstaltninger for at bevare leverandørens mulighed for at deltage i udbudsproceduren, og
 b)
 afhjælpende foranstaltninger eller kompensation for tab eller skader, som kan begrænses til enten omkostningerne til udarbejdelsen af tilbuddet eller omkostningerne ved at klage eller begge, hvis klageinstansen har fastslået, at der foreligger overtrædelse eller manglende overholdelse, jf. stk. 1.
 9. De umiddelbare, foreløbige foranstaltninger, jf. stk. 8, litra a), kan indebære suspension af udbudsproceduren. De procedurer, der er omhandlet i stk. 8, kan sikre, at der kan tages hensyn til overvejende negative konsekvenser for de implicerede interesser, herunder offentlige interesser, ved afgørelsen af, om sådanne foranstaltninger skal bringes i anvendelse. Den legitime grund til at undlade at træffe foranstaltningerne skal forelægges skriftligt.
 Artikel 136
 Ændringer og rettelser af dækning
 1. En part kan foreslå en ændring eller rettelse af de elementer i bilag III, der vedrører den pågældende part.
 2. Når en part foreslår en ændring, skal parten:
 a)
 meddele dette skriftligt til den anden part, og
 b)
 i meddelelsen foreslå den anden part passende kompenserende tilpasninger for at opretholde et dækningsniveau, der svarer til niveauet før ændringen.
 3. Uanset stk. 2, litra b), skal en part ikke foreslå kompenserende tilpasninger, hvis:
 a)
 den pågældende ændring har ubetydelig indvirkning, eller
 b)
 ændringen vedrører en ordregiver, som ikke længere er under partens reelle kontrol eller indflydelse.
 4. Den anden part anses for at have accepteret ændringen, også i forbindelse med kapitel 14 (Tvistbilæggelse), medmindre den senest 45 dage efter modtagelsen af den i stk. 2, litra a), omhandlede meddelelse skriftligt gør indsigelse mod, at:
 a)
 en tilpasning foreslået i henhold til stk. 2, litra b), er passende til at opretholde et dækningsniveau, der svarer til det indbyrdes aftalte
 b)
 ændringen har ubetydelig indvirkning, jf. stk. 3, litra a), eller
 c)
 ændringen vedrører en ordregiver, som ikke længere er under partens reelle kontrol eller indflydelse, jf. stk. 3, litra b).
 5. Følgende ændringer af del 1-3 i bilag III anses for rettelser, forudsat at de ikke berører den indbyrdes aftalte dækning, der er fastsat i dette kapitel:
 a)
 en ændring af en ordregivers navn
 b)
 en sammenlægning af to eller flere ordregivere, der er opført i samme del af bilag III, og
 c)
 en opdeling af en ordregiver i to eller flere ordregivere, forudsat at samtlige nye ordregivere indsættes i samme del af bilag III som den oprindelige ordregiver.
 6. Den part, der foreslår en rettelse, underretter den anden part hvert andet år efter den dato, som dette afsnit finder anvendelse fra (23).
 7. En part kan gøre indsigelse over for den anden part mod en foreslået rettelse senest 45 dage efter at have modtaget den i stk. 6 omhandlede meddelelse. Hvis en part fremsætter en indsigelse, skal den forklare, hvorfor den mener, at den foreslåede rettelse ikke er en ændring som omhandlet i stk. 5, og redegøre for den foreslåede rettelses indvirkninger på den


text:
indbyrdes aftalte dækning, der er fastsat i denne aftale. Hvis der ikke skriftligt er fremsat nogen indsigelse senest 45 dage efter modtagelsen af meddelelsen, anses parten for at have accepteret den foreslåede rettelse.
 8. Hvis der ikke er fremsat nogen indsigelse vedrørende en foreslået ændring eller rettelse inden for den frist, der er fastsat i stk. 4 og 7, ændrer Samarbejdsudvalget bilag III for at indarbejde en sådan ændring eller rettelse. Ændringen eller rettelsen får virkning fra dagen efter udløbet af den frist, der er fastsat i stk. 4 og 7.
 9. Hvis der er fremsat en indsigelse mod en foreslået ændring eller rettelse, drøfter Samarbejdsudvalget spørgsmålet. Samarbejdsudvalget kan beslutte at godkende en ændring eller rettelse og ændre bilag III i overensstemmelse hermed.
 Artikel 137
 Overgangsperiode
 Dette kapitel finder anvendelse fra fem år efter den dato, som dette afsnit finder anvendelse fra. For så vidt angår de varer, der er opført i del 4 i bilag III, og de tjenesteydelser, der er omfattet af del 6 i bilag III, finder dette kapitel anvendelse fra otte år efter den dato, som dette afsnit finder anvendelse fra.
 KAPITEL 9
 Råstoffer og energi
 Artikel 138
 Definitioner
 I dette kapitel forstås ved:
 a) »råstoffer«: stoffer, der anvendes til fremstilling af industriprodukter, eksklusive energiprodukter, forarbejdede fiskevarer og landbrugsprodukter, men inklusive naturgummi, rå huder og skind, træ og træmasse, silke, uld, bomuld og andre rå- og hjælpestoffer af plantefibre til fremstilling af tekstiler
 b) »energiprodukter«: (baseret på Verdenstoldorganisationens harmoniserede varebeskrivelses- og varenomenklatursystem (HS) og Den Europæiske Unions kombinerede nomenklatur) naturgas, flydende naturgas, flydende jordoliegas (LPG) (HS 27.11), elektrisk energi (HS 27.16), råolie og olieprodukter (HS 27.09-27.10 og 27.13-27.15) samt kul og andet fast brændsel (HS 27.01-27.04)
 c) »partnerskab«: en retlig enhed, som er en kommerciel organisation under hver parts jurisdiktion eller kontrol såsom, og ikke begrænset til, et selskab, en trust, et partnerskab, et joint venture eller en sammenslutning
 d) »tjenesteyder«: en tjenesteyder som defineret i artikel 40, litra q)
 e) »foranstaltning«: en foranstaltning som defineret i artikel 40, litra a)
 f) »transport«: transmission og distribution af energiprodukter gennem rørledninger til olie og olieprodukter, højtryksrørledninger til naturgas, højspændingsnet og -ledninger til eltransmission, jernbaner, veje og andre faciliteter til transport af energiprodukter
 g) »uautoriseret tapning«: aktiviteter, der består i ulovlig tapning af energiprodukter fra rørledninger til olie og olieprodukter, højtryksrørledninger til naturgas, højspændingsnet og -ledninger til eltransmission, jernbaner, veje og andre faciliteter til transport af energiprodukter
 h) »nødsituation«: en situation, som medfører en væsentlig forstyrrelse eller en fysisk afbrydelse af forsyningen af naturgas, olie eller elektrisk energi mellem Den Europæiske Union og Republikken Kasakhstan, herunder forsyningen gennem tredjelande, eller en situation med ekstraordinært høj efterspørgsel efter energiprodukter inden for Den Europæiske Union eller Republikken Kasakhstan, hvor de markedsbaserede foranstaltninger ikke er tilstrækkelige, og det er nødvendigt at indføre supplerende ikke-markedsbaserede foranstaltninger
 i) »krav om lokalt indhold«:
 i)
 for varer, et krav om, at en virksomhed skal købe eller anvende varer af indenlandsk oprindelse eller fra en indenlandsk kilde, uanset om det gælder bestemte produkter, produkters mængde eller


text:
værdi eller en del af mængden eller værdien af den lokale produktion af produktet,
 ii)
 for tjenesteydelser, et krav, der begrænser valget af tjenesteyder eller tjenesteydelse til skade for tjenesteydelser eller tjenesteydere fra den anden part
 j) »statsejet virksomhed«: en virksomhed, der udøver forretningsvirksomhed, hvor en part på centralt eller subcentralt niveau direkte eller indirekte ejer over 50 % af virksomhedens tegnede kapital eller af de stemmerettigheder, der er knyttet til de aktier, som virksomheden har udstedt
 k) »juridisk person«: en juridisk person som defineret i artikel 40, litra d)
 l) »juridisk person fra/i en part«: en juridisk person fra/i en part som defineret i artikel 40, litra e).
 Artikel 139
 Prisregulering
 1. Parterne sigter mod, at prisen for forsyning med råstoffer og energiprodukter til industrielle brugere, hvis den reguleres af en offentlig myndighed i en part, dækker omkostningerne og sikrer en rimelig fortjeneste.
 2. Hvis prisen på råstoffer og energiprodukter solgt på det interne marked adskiller sig fra eksportprisen på det samme produkt, forelægger den eksporterende part på den anden parts anmodning oplysninger om denne prisforskel, fraregnet transportomkostninger og eksportafgifter.
 Artikel 140
 Handels- og eksportmonopoler
 Parterne må ikke bibeholde eller oprette et handels- eller eksportmonopol for råstoffer eller energiprodukter, medmindre en part udøver sin førsteret (forkøbsret) til at købe rå og tør gas og guld.
 Artikel 141
 Adgang og ret til prospektering, efterforskning og produktion af kulbrinter (råolie og naturgas)
 1. Intet i denne aftale berører parternes fulde suverænitet i overensstemmelse med folkeretten over kulbrinteressourcer, som findes på deres territorium og i deres indre farvande, arkipelagfarvande og territorialfarvande, samt suveræne rettigheder til at efterforske og udnytte kulbrinteressourcer, som findes i deres eksklusive økonomiske zone og kontinentalsokkel.
 2. Parterne har ret til at bestemme, hvilke områder af deres territorium og deres indre farvande, arkipelagfarvande og territorialfarvande, eksklusive økonomiske zone og kontinentalsokkel der skal gøres tilgængelige for udøvelse af virksomhed inden for prospektering, efterforskning og produktion af kulbrinter.
 3. Når en part træffer en suveræn beslutning, jf. stk. 2, sikrer hver part, at virksomhederne fra den anden part ikke forskelsbehandles med hensyn til adgang og udøvelse af rettighederne til prospektering, efterforskning og produktion af kulbrinter, forudsat at den pågældende virksomhed er etableret som juridisk person på den adgangsgivende værtsparts territorium.
 4. Hver part kan kræve, at en virksomhed, der har fået tilladelse til udøvelse af virksomhed inden for prospektering, efterforskning og produktion af kulbrinter, erlægger en finansiel ydelse eller en ydelse i form af kulbrinter.
 5. Parterne træffer de nødvendige foranstaltninger til at sikre, at licenser eller andre tilladelser, der giver en virksomhed ret til prospektering, efterforskning og produktion af kulbrinter, tildeles efter en offentliggjort procedure eller offentliggørelse af en meddelelse, hvori interesserede ansøgere fra parterne opfordres til at indgive ansøgninger. Meddelelsen skal indeholde oplysninger om licensens eller tilladelsens art og det geografiske område, det drejer sig om, samt om, hvornår eller inden for hvilken frist licensen eller andre former for tilladelser forventes tildelt.
 6. Stk. 3-5 berører ikke en statsejet virksomheds rettigheder til at opnå adgang og rettigheder til prospektering,


text:
efterforskning og produktion af kulbrinter ved direkte forhandlinger med virksomhedens part. Nå en sådan statsejet virksomhed beslutter helt eller delvist at overdrage sin ret til prospektering, efterforskning og produktion af kulbrinter, finder forpligtelserne i stk. 3 og 5 anvendelse.
 7. Artikel 53 finder anvendelse på licensbetingelserne og licensgodkendelsesproceduren.
 Artikel 142
 Betingelser for investeringer i råstoffer og energiprodukter
 Med henblik på at fremme investeringer i virksomhed inden for prospektering, efterforskning, udvinding og brydning af råstoffer og energiprodukter må ingen af parterne:
 a)
 indføre eller opretholde foranstaltninger, der sikrer krav om lokalt indhold, som berører den anden parts produkter, tjenesteydere, investorer eller investeringer, medmindre andet er bestemt i protokollen om Republikken Kasakhstans tiltrædelse af WTO og listerne over Den Europæiske Unions og dens medlemsstaters særlige forpligtelser under GATS
 b)
 indføre eller opretholde foranstaltninger, hvorved en virksomhed fra den anden part er forpligtet til at overføre eller til at dele intellektuelle ejendomsrettigheder for at sælge produkter eller tjenesteydelser eller for at investere på den pågældende parts territorium. Parterne er ikke udelukket fra at forhandle kontrakter med investorer, der ønsker at opnå rettigheder til prospektering, efterforskning, udvinding og brydning af råstoffer og energiprodukter, om sådanne overførsler på frivillig basis, forudsat at det sker på markedsvilkår og til markedspris.
 Artikel 143
 Transit
 1. Parterne træffer alle de foranstaltninger, der er nødvendige for at lette transit af energiprodukter i overensstemmelse med princippet om transitfrihed og i henhold til artikel 7, stk. 1 og 3, i energichartertraktaten.
 2. Hver part forbyder uautoriseret tapning af råstoffer og energiprodukter, der er i transit eller transporteres gennem dennes territorium, foretaget af en enhed, der er underlagt dens kontrol eller jurisdiktion, og træffer enhver passende foranstaltning til at forhindre en sådan uautoriseret tapning.
 Artikel 144
 Afbrydelse
 1. Hver part træffer enhver mulig foranstaltning til at sikre, at operatører af hovedrørledninger og -net til transit eller transport af energi:
 a)
 mindsker risikoen for utilsigtet afbrydelse, indskrænkning eller standsning af transit og/eller transport
 b)
 hurtigt genetablerer den normale drift af transit eller transport, som utilsigtet er blevet afbrudt, indskrænket eller standset.
 2. En part, gennem hvis territorium transit, transport, modtagelse og oplagring af energiprodukter indgår i transport-/transitruten, må ikke i tilfælde af en tvist over et forhold, der berører parterne eller en eller flere enheder, som en part kontrollerer eller har jurisdiktion over, afbryde eller indskrænke eller tillade en enhed, som den kontrollerer eller har jurisdiktion over, at afbryde eller indskrænke den eksisterende transit, transport, modtagelse og oplagring af energiprodukter, der indgår i transport-/transitruten, medmindre dette er specifikt fastsat i en kontrakt eller anden aftale vedrørende sådan transit, transport, modtagelse og oplagring, som indgår i transport-/transitruten, inden afslutningen af en tvistbilæggelsesprocedure i henhold til den dermed forbundne kontrakt eller den tvistbilæggelsesprocedure, der er fastsat i kapitel 14 (tvistbilæggelse) vedrørende nødsituationer som defineret i artikel 138, litra h).
 3. En part må ikke drages til ansvar for en afbrydelse eller indskrænkning i henhold til denne artikel i force majeure-situationer, eller hvis den pågældende part er ude af stand til at levere eller sikre transit


text:
af energiprodukter som følge af handlinger, der kan tilskrives et tredjeland eller en enhed under et tredjelands kontrol eller jurisdiktion.
 Artikel 145
 Adgang til højspændingsnet og -ledninger til eltransmission
 1. Hver part giver de virksomheder fra den anden part, der er etableret som juridiske personer på territoriet tilhørende den part, der giver adgang, ikke-diskriminerende adgang til højspændingsnet og -ledninger til eltransmission, som helt eller delvis ejes og reguleres af den part, der giver adgangen, under hensyn til de pågældende net og ledningers disponible kapacitet. Adgangen gives på en rimelig og retfærdig måde.
 2. Når parten anvender foranstaltninger i forbindelse med sådanne transmissionsnet og -ledninger sikrer den, at følgende principper overholdes:
 a)
 alle lovgivningsmæssige foranstaltninger om adgang og transporttariffer er fuldt ud gennemsigtige
 b)
 foranstaltningerne diskriminerer ikke med hensyn til elproduktionens oprindelse på partens territorium og med hensyn til elektricitetens bestemmelsessted, og
 c)
 der anvendes ikke-diskriminerende transporttariffer for virksomheder i Den Europæiske Union og Republikken Kasakhstan.
 Artikel 146
 Regulerende myndigheder for elektricitet og gas
 1. Parterne udpeger regulerende myndigheder og giver dem beføjelse til at regulere elektricitets- og gasmarkederne på deres respektive territorier. Disse regulerende myndigheder skal være retligt adskilt fra og operationelt uafhængige af andre offentlige myndigheder eller markedsdeltagere.
 2. En regulerende myndigheds afgørelser og de procedurer, den anvender, skal være upartiske over for alle markedsdeltagere.
 3. En markedsdeltager, der berøres af en afgørelse truffet af en regulerende myndighed, skal kunne påklage afgørelsen til en klageinstans. Er klageinstansen ikke uafhængig af de involverede parter eller en retsinstans, skal dens afgørelser kunne prøves ved en upartisk og uafhængig retslig myndighed. Klageinstansens og den retslige myndigheds afgørelser skal begrundes og være skriftlige. Parterne sikrer, at den endelige afgørelse, hvad enten det er klageinstansens eller den retslige myndigheds, håndhæves effektivt.
 Artikel 147
 Sektoren for vedvarende energi
 1. Denne artikel finder anvendelse på foranstaltninger, der kan påvirke handelen eller investeringerne mellem parterne i relation til produktion af energi fra vedvarende ikke-fossile kilder, bl.a. vindkraft, solenergi og vandkraft, men ikke til produkter, hvormed denne energi produceres.
 2. Parterne:
 a)
 afholder sig fra at indføre eller opretholde foranstaltninger, der kræver oprettelse af partnerskaber med lokale virksomheder, medmindre disse partnerskaber af tekniske årsager anses for nødvendige, og den part, der indfører eller opretholder sådanne foranstaltninger, kan redegøre for de pågældende tekniske årsager på den anden parts anmodning
 b)
 sikrer, at alle regler vedrørende eventuel certificering og udstedelse af tilladelser og licenser, navnlig med hensyn til udstyr, anlæg og tilknyttede transmissionsnetinfrastrukturer, er objektive, gennemsigtige og ikke-vilkårlige og ikke diskriminerer mod ansøgere fra den anden part
 c)
 sikrer, at administrative gebyrer i sektoren for vedvarende energi, f.eks. gebyrer betalt af forbrugere, planlæggere, arkitekter, bygherrer, installationsvirksomheder og leverandører, er gennemsigtige og beløbsmæssigt begrænset til de anslåede omkostninger ved de pågældende tjenesteydelser
 d)
 sikrer, at import og anvendelse af varer med oprindelse i den anden part eller levering af varer fra den anden parts leverandører er omfattet af kapitel 1 (Handel med varer)
 e)
 sikrer, at levering af tjenesteydelser fra den anden parts leverandører er omfattet af artikel 53
 f)
 sikrer,


text:
at vilkår, betingelser og procedurer for tilslutning og adgang til eltransmissionsnet er gennemsigtige og ikke diskriminerer mod leverandører fra den anden part eller mod elektricitet fra vedvarende energikilder. Parterne sikrer, at der træffes passende net- og markedsrelaterede foranstaltninger til at mindske begrænsningerne af elektrisk energi fra vedvarende energikilder
 g)
 afholder sig fra at indføre eller opretholde et krav om,
 i)
 at en virksomhed fra den anden part skal købe eller anvende produkter af indenlandsk oprindelse eller fra en indenlandsk kilde i den part, der indfører kravet, uanset om det gælder bestemte produkter, produkters mængde eller værdi eller en del af mængden eller værdien af den lokale produktion af produktet, eller
 ii)
 at virksomhedens køb eller brug af importerede produkter skal begrænses til en størrelse, der knytter sig til mængden eller værdien af de lokale produkter, som den eksporterer.
 3. Når der findes internationale eller regionale standarder med hensyn til udstyr og systemer til produktion af energi fra vedvarende og ikke-fossile energikilder, anvender parterne disse standarder, eller relevante dele heraf, som grundlag for deres tekniske forskrifter, undtagen når sådanne internationale standarder eller relevante dele heraf ville være et ineffektivt eller uhensigtsmæssigt middel til at nå de legitime tilstræbte mål. Med henblik på anvendelsen af dette stykke betragtes Den Internationale Standardiseringsorganisation (ISO) og Den Internationale Elektrotekniske Kommission (IEC) som relevante internationale standardiseringsorganer.
 4. Når det er relevant, udarbejder parterne tekniske forskrifter baseret på produktkrav med hensyn til ydeevne, herunder miljøpræstationer, snarere end på produktdesign eller -beskrivelse.
 5. Intet i denne artikel må fortolkes således, at det forhindrer en af parterne i at indføre eller håndhæve foranstaltninger, der er nødvendige for sikker drift af de pågældende energinet eller for energiforsyningssikkerheden, idet sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling mellem parternes produkter, tjenesteydere eller investorer, hvor de samme forhold gør sig gældende, eller en skjult begrænsning af handel og investeringer mellem parterne.
 Artikel 148
 Samarbejde om råstoffer og energiprodukter
 1. Med forbehold af artikel 204-208 er parterne enige om at styrke samarbejdet og fremme den gensidige forståelse mellem dem for så vidt angår handel med råstoffer og energiprodukter.
 2. Parterne anerkender, at overholdelse af principperne om gennemsigtighed og ikke-diskriminering og sikring af, at reglerne ikke er handelsforvridende, er den bedste metode til at skabe et miljø, der fremmer udenlandske direkte investeringer i produktion af og handel med råstoffer og energiprodukter. Overordnet set fremmer et sådant miljø effektiv tildeling og anvendelse af råstoffer og energiprodukter.
 3. Samarbejde og fremme af den gensidige forståelse omfatter bilaterale handelsspørgsmål og spørgsmål af fælles interesse hidrørende fra international handel. Det drejer sig bl.a. om spørgsmål vedrørende handelsforvridninger med indvirkning på globale markeder, miljø- og udviklingsspørgsmål, der er specifikt knyttet til handel med råstoffer og energiprodukter, samt virksomhedernes sociale ansvar i overensstemmelse med internationalt anerkendte standarder såsom OECD's retningslinjer for multinationale selskaber og OECD's due diligence-retningslinjer for ansvarlige forsyningskæder for mineraler fra konfliktramte områder og højrisikoområder. Samarbejde og fremme af den gensidige forståelse omfatter udveksling af data og oplysninger om de lovgivningsmæssige


text:
bestemmelser om råstofsektoren og energisektoren. Dette må ikke fortolkes således, at parterne skal give oplysninger, hvis videregivelse de betragter som stridende mod deres respektive sikkerhedsinteresser.
 4. Hver af parterne kan anmode om, at der arrangeres et ad hoc-møde vedrørende råstoffer og energiprodukter eller en ad hoc-samling om råstoffer og energiprodukter i forbindelse med Samarbejdsudvalgets møder. Det bilaterale samarbejde kan desuden, hvis det er hensigtsmæssigt, udvides til at omfatte de relevante plurilaterale eller multilaterale fora, som begge parter deltager i.
 Artikel 149
 Mekanisme for tidlig varsling
 1. Parterne etablerer en mekanisme for tidlig varsling med henblik på at indføre konkrete foranstaltninger til forebyggelse af og hurtig reaktion på en nødsituation eller risiko for en nødsituation.
 2. Parterne iværksætter sammen foranstaltninger til
 a)
 tidlig evaluering af potentielle risici og problemer i forbindelse med forsyning af og efterspørgsel efter naturgas, olie eller elektrisk energi og
 b)
 forebyggelse af eller hurtig reaktion i tilfælde af en nødsituation eller risiko for en nødsituation.
 3. Hvis en af parterne får kendskab til en nødsituation eller en situation, som den mener kan føre til en nødsituation, underretter den hurtigst muligt den anden part.
 4. I forbindelse med denne artikel er parterne enige om, at de ansvarlige organer er det medlem af Europa-Kommissionen, der har ansvar for energi, og Republikken Kasakhstans minister med ansvar for de relevante energispørgsmål.
 5. Efter underretningen forelægger parterne en vurdering af situationen for hinanden.
 6. Hver af parterne kan inden for tre kalenderdage efter underretningen anmode om konsultationer med henblik på:
 a)
 at foretage en fælles evaluering af situationen
 b)
 at udarbejde anbefalinger med sigte på at afhjælpe nødsituationen og mindske følgerne af nødsituationen
 c)
 at nedsætte en særlig overvågningsgruppe, som bl.a. skal overvåge energistrømmene alle relevante steder i den pågældende infrastruktur.
 7. Parterne samarbejder om nødvendigt med tredjelande for at fjerne risikoen for en nødsituation eller overvinde nødsituationen.
 8. Hvis nødsituationen varer ved, kan en af parterne indlede en nødtvistbilæggelsesprocedure i overensstemmelse med den særlige mekanisme, der er fastlagt i kapitel 14 (Tvistbilæggelse).
 9. Parterne afholder sig fra enhver handling, der kan forværre nødsituationen, hvis det er relevant i en given situation, fra tidspunktet for underretningen.
 10. I forbindelse med tvistbilæggelsesprocedurer i henhold til denne aftale kan følgende ikke anvendes som dokumentation eller bevis:
 a)
 den anden parts holdning eller forslag under en procedure efter denne artikel, eller
 b)
 enhver tilkendegivelse fra den anden part af villighed til at acceptere en løsning vedrørende den nødsituation, der er omhandlet i denne artikel.
 11. Samarbejdsudvalget kan om nødvendigt udarbejde detaljerede gennemførelsesbestemmelser med henblik på anvendelse af denne artikel.
 Artikel 150
 Undtagelser
 1. Dette kapitel berører ikke eventuelle undtagelser, forbehold eller restriktioner fastsat i denne aftale.
 2. Dette kapitel finder hverken anvendelse på forsknings- og udviklingsprojekter eller på demonstrationsprojekter, der gennemføres i ikke-kommercielt omfang.
 3. Intet i dette kapitel må fortolkes således, at det forhindrer en af parterne i at indføre eller håndhæve foranstaltninger, der er nødvendige for sikker drift af energiinfrastrukturen, f.eks. relevante energitransport- og -produktionsfaciliteter med betydning for den nationale eller den offentlige


text:
sikkerhed, herunder forebyggelse af og reaktion på en nødsituation, idet sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling mellem parternes produkter, tjenesteydere eller investorer, hvor de samme forhold gør sig gældende, eller en skjult begrænsning af handel og investeringer mellem parterne.
 KAPITEL 10
 Handel og bæredygtig udvikling
 Artikel 151
 Baggrund og mål
 1. Parterne henviser til Agenda 21 fra FN's konference om miljø og udvikling fra 1992, Den Internationale Arbejdsorganisations (ILO's) erklæring om grundlæggende principper og rettigheder på arbejdet fra 1998, Johannesburg-gennemførelsesplanen om bæredygtig udvikling fra 2002, FN's Økonomiske og Sociale Råds ministererklæring fra 2006 om fuld og produktiv beskæftigelse og ordentligt arbejde for alle, ILO's erklæring om social retfærdighed med henblik på en retfærdig globalisering fra 2008 samt slutdokumentet fra FN's konference om bæredygtig udvikling fra 2012, der er indarbejdet i resolution 66/288, vedtaget af FN's generalforsamling den 27. juli 2012 med titlen »The Future We Want«.
 2. Parterne bekræfter deres vilje til at fremme udviklingen af den internationale handel på en sådan måde, at det bidrager til målet om bæredygtig udvikling, for nuværende og kommende generationers velfærd. Parterne bestræber sig på at sikre, at dette mål indgår i og kommer til udtryk på alle niveauer af deres handelsforbindelser.
 Artikel 152
 Multilaterale standarder og aftaler på miljø- og arbejdsmarkedsområdet
 1. Parterne anerkender værdien af international miljøforvaltning og internationale miljøaftaler som det internationale samfunds svar på globale eller regionale miljøproblemer.
 2. Parterne anerkender, at en fuld og produktiv beskæftigelse og et anstændigt arbejde for alle er afgørende faktorer for bæredygtig udvikling i alle lande og en prioriteret målsætning for internationalt samarbejde.
 3. I denne sammenhæng bekræfter parterne deres tilsagn om i deres lovgivning og praksis effektivt at gennemføre de multilaterale miljøaftaler, som de er part i, og ILO's konventioner, der er ratificeret af henholdsvis Den Europæiske Unions medlemsstater og Republikken Kasakhstan.
 Artikel 153
 Ret til at regulere og beskyttelsesniveauer
 1. Parterne anerkender hinandens ret til at fastsætte egne niveauer for indenlandsk miljø- og arbejdstagerbeskyttelse og vedtage eller ændre berørte love og politikker i overensstemmelse hermed under hensyntagen til de i artikel 152 omhandlede internationalt anerkendte standarder og aftaler. Parterne skal tilstræbe et højt niveau af miljø- og arbejdstagerbeskyttelse.
 2. Parterne anerkender, at det er uhensigtsmæssigt at fremme handel eller investeringer gennem en sænkning eller en lempelse af beskyttelsesniveauerne i den indenlandske miljø- eller arbejdsmarkedslovgivning.
 3. En part må ikke undlade at håndhæve sin miljø- og arbejdsmarkedslovgivning effektivt ved vedholdende eller gentagne gange at handle eller forsømme at handle på en måde, der fremmer handel eller investeringer.
 Artikel 154
 Handel og investeringer til fremme af bæredygtig udvikling
 1. Parterne bekræfter deres vilje til at forbedre den måde, hvorpå handelen bidrager til at opfylde de økonomiske, sociale og miljømæssige aspekter af målet om bæredygtig udvikling. De er derfor enige om at fremme
 a)
 handel med og investeringer i miljørigtige varer og tjenesteydelser og i klimavenlige produkter og teknologier;
 b)
 anvendelse af garantiordninger for bæredygtighed, herunder fair og etisk handel eller miljø-mærkning; og
 c)
 virksomheders sociale


text:
ansvar.
 2. Parterne skal udveksle oplysninger og dele erfaringer om deres indsats for at fremme sammenhæng og gensidigt understøttende forhold mellem handelsmæssige, sociale og miljømæssige mål. Desuden skal parterne styrke deres samarbejde og dialog om spørgsmål vedrørende bæredygtig udvikling, der kan opstå i forbindelse med deres handelsforbindelser, herunder om relevante aspekter, som fastsat i afsnit IV (Samarbejde inden for økonomisk og bæredygtig udvikling).
 3. Samarbejde og dialogen omhandlet i denne artikels stk. 2 skal inddrage relevante interessenter, især arbejdsmarkedets parter og andre civilsamfundsorganisationer gennem det samarbejde med civilsamfundet, der er etableret i henhold til artikel 251.
 4. Samarbejdsudvalget kan vedtage regler for et sådant samarbejde og en sådan dialog.
 Artikel 155
 Tvistbilæggelse
 Kapitel 14, afdeling 3, underafdeling 2, (Tvistbilæggelse) finder ikke anvendelse på tvister under dette kapitel. For alle sådanne tvister, når voldgiftspanelet har indgivet sin endelige rapport i henhold til artikel 180 og 182, skal parterne, under hensyn til rapporten, drøfte, hvilke passende foranstaltninger der skal gennemføres. Samarbejdsudvalget overvåger gennemførelsen af sådanne foranstaltninger og holder øje med situationen, herunder gennem den mekanisme, der er omhandlet i artikel 154, stk. 3.
 KAPITEL 11
 Konkurrence
 Artikel 156
 Principper
 Parterne anerkender vigtigheden af fri og uhindret konkurrence i deres handelsrelationer. Parterne erkender, at konkurrencebegrænsende forretningspraksis og statslig intervention, herunder støtte, kan lægge hindringer i vejen for velfungerende markeder og underminere fordelene ved handelsliberalisering.
 Artikel 157
 Lovgivning om karteller og fusioner og gennemførelse heraf
 1. Parterne opretholder på deres respektive territorier en fuldt dækkende konkurrencelovgivning, der effektivt regulerer konkurrencebegrænsende aftaler, samordnet praksis og konkurrencebegrænsende ensidig adfærd i virksomheder med en dominerende markedsstilling, og som indeholder bestemmelser om effektiv kontrol med fusioner.
 2. Parterne opretholder operationelt uafhængige myndigheder, der er ansvarlige for en effektiv håndhævelse af konkurrencelovgivning, jf. stk. 1, og råder over de nødvendige redskaber hertil.
 3. Parterne erkender vigtigheden af at anvende deres respektive konkurrencelovgivning på en gennemsigtig og ikke-diskriminerende måde under overholdelse af principperne om en retfærdig rettergang og retten til forsvar for de berørte virksomheder.
 Artikel 158
 Statsmonopoler, offentlige virksomheder og virksomheder med særlige eller eksklusive rettigheder eller privilegier
 1. Intet i dette kapitel forhindrer en part i at udpege eller opretholde statsmonopoler eller offentlige virksomheder eller i at give virksomheder særlige eller eksklusive rettigheder eller privilegier i overensstemmelse med sin lovgivning.
 2. Hvad angår statsmonopoler, offentlige virksomheder og virksomheder med særlige eller eksklusive rettigheder eller privilegier, der udøver erhvervsvirksomhed, sikrer hver af parterne, at de pågældende virksomheder er omfattet af konkurrencelovgivningen, jf. artikel 157. I dette kapitel forstås ved erhvervsvirksomhed udbud af varer og tjenesteydelser på et givet marked. Erhvervsvirksomhed omfatter ikke aktiviteter, der udføres under udøvelse af offentlig myndighed, dvs. aktiviteter, der ikke udføres på et kommercielt grundlag eller i konkurrence med en eller flere erhvervsdrivende.
 3. Anvendelsen af konkurrencelovgivningen, jf. artikel 157, bør ikke hindre den retlige eller faktiske udførelse af de særlige opgaver af offentlig interesse, som er betroet de pågældende virksomheder. Undtagelser bør være begrænsede og gennemsigtige. Handel og investeringer bør ikke påvirkes i et sådant omfang, at det kan undergrave målet med denne aftale.


text:
Artikel 159
 Støtte
 1. I denne artikel forstås ved »støtte« en foranstaltning, som opfylder betingelserne i SCM-aftalens artikel 1, uanset om den ydes til en virksomhed i forbindelse med produktionen af varer eller leveringen af tjenesteydelser, og som er specifik, jf. nævnte aftales artikel 2.
 2. Hver af parterne sikrer gennemsigtighed med hensyn til støtte. Til dette formål aflægger hver af parterne hvert andet år rapport at regne fra datoen for anvendelsen af dette afsnit til den anden part om retsgrundlaget, herunder den politiske målsætning eller formålet med tilskuddet, varigheden eller eventuelle andre frister, form og om muligt beløbet eller budgettet for og modtageren af den støtte, der ydes af regeringen eller et offentligt organ. En sådan rapport anses for at være indgivet, hvis de relevante oplysninger gøres tilgængelige på et offentligt tilgængeligt websted eller via WTO-underretningsmekanismen.
 3. Finder en part, at en støtte, ydet af den anden part, har en negativ virkning på den første parts interesser, kan den første part anmode om konsultationer om spørgsmålet. Den anmodede part skal tage behørigt hensyn til en sådan anmodning. Konsultationerne bør navnlig sigte på at specificere de politiske mål med støtten, om støtten har en tilskyndelsesvirkning og er forholdsmæssig, og alle foranstaltninger, der træffes for at begrænse de potentielle fordrejende virkninger på handel og investeringer fra den anmodende part (24).
 4. For at fremme konsultationerne skal den anmodede part give oplysninger om den pågældende støtte senest 90 dage efter datoen for modtagelsen af anmodningen. Mener den anmodende part, efter at have modtaget oplysninger om den pågældende støtte, at den pågældende støtte har eller kan have en uforholdsmæssig negativ indvirkning på den anmodende parts handels- eller investeringsinteresser, skal den anmodede part bestræbe sig på at afhjælpe de skadelige virkninger for den anmodende parts handels- eller investeringsinteresser forårsaget af den pågældende støtte.
 5. Stk. 3 og 4 finder ikke anvendelse på støtte i forbindelse med fiskeri og handel med varer, der er omfattet af bilag 1 til WTO-aftalen om landbrug.
 Artikel 160
 Tvistbilæggelse
 Bestemmelserne i dette afsnits kapitel 14 (Tvistbilæggelse) finder ikke anvendelse for så vidt angår artikel 156-158 og artikel 159, stk. 3 og 4.
 Artikel 161
 Forholdet til WTO
 Bestemmelserne i dette kapitel berører ikke en parts rettigheder og forpligtelser under WTO-overenskomsten, navnlig SCM-aftalen og forståelsen vedrørende regler og procedurer for bilæggelse af tvister.
 Artikel 162
 Fortrolighed
 Ved udvekslingen af oplysninger i henhold til dette kapitel tager parterne hensyn til de begrænsninger, der følger af hensynet til tavshedspligt.
 KAPITEL 12
 Statsejede virksomheder, statskontrollerede virksomheder og virksomheder med særlige eller eksklusive rettigheder eller privilegier
 Artikel 163
 Definitioner
 I dette kapitel forstås ved:
 a) »statsejet virksomhed«: en virksomhed, der udøver forretningsvirksomhed, hvor en part på centralt eller subcentralt niveau ejer over 50 % af virksomhedens tegnede kapital eller af de stemmerettigheder, der er knyttet til de aktier, som virksomheden har udstedt.
 b) »statskontrolleret virksomhed«: enhver virksomhed, der udøver forretningsvirksomhed, hvor en part på centralt eller subcentralt niveau udøver eller har mulighed for at udøve bestemmende indflydelse, direkte eller indirekte, i kraft af sin


text:
finansielle deltagelse heri eller i kraft af de gældende regler eller den gældende praksis for driften, eller på enhver anden måde, der er relevant for at fastslå en sådan afgørende indflydelse. Der antages at foreligge »bestemmende indflydelse«, når en part, direkte eller indirekte, kan udpege mere end halvdelen af medlemmerne i virksomhedens administrations-, ledelses- eller tilsynsorgan.
 c) »virksomhed med særlige eller eksklusive rettigheder eller privilegier«: enhver offentlig eller privat virksomhed, der udøver forretningsvirksomhed, og som fra en part på centralt eller subcentralt niveau har modtaget, retlige eller faktiske, særlige eller eksklusive rettigheder eller privilegier. Disse rettigheder eller privilegier kan omfatte retten til at fungere som distributør, netværksudbyder eller anden formidler med henblik på køb eller salg af en vare eller levering eller modtagelse af en tjenesteydelse. Virksomheder med særlige eller eksklusive rettigheder eller privilegier omfatter også monopoler, som udøver forretningsvirksomhed.
 d) »monopol«: en enhed, som udøver forretningsvirksomhed, herunder et konsortium, og som på det relevante marked på en parts territorium er udpeget på centralt eller subcentralt plan som den eneste leverandør eller køber af en vare eller tjenesteydelse, men omfatter ikke en enhed, som har fået tildelt en eksklusiv intellektuel ejendomsrettighed alene på grund af sådanne tilskud.
 e) »særlige rettigheder«: rettigheder, som en part på centralt eller subcentralt plan har givet til et begrænset antal virksomheder i et nærmere bestemt geografisk område eller produkt- eller tjenesteydelsesmarked, hvis virkning er at begrænse andre virksomheders muligheder for at udøve aktiviteter inden for samme geografiske område på i alt væsentligt ensartede betingelser. Tildeling af en licens eller en tilladelse til et begrænset antal virksomheder med henblik på fordelingen af en knap ressource gennem objektive, forholdsmæssige og ikke-diskriminerende kriterier er ikke i sig selv en særlig rettighed.
 f) »ikke-diskriminerende behandling«: national behandling eller mestbegunstigelsesbehandling som fastsat i denne aftale, alt efter hvilken der er bedst.
 g) »i overensstemmelse med kommercielle betragtninger«: i overensstemmelse med gængs forretningspraksis i en privatejet virksomhed, der opererer efter markedsøkonomiske principper i den internationale handel.
 h) »udpege«: at oprette eller godkende et monopol, eller at udvide omfanget af et monopol, såvel retligt som faktisk.
 Artikel 164
 Anvendelsesområde
 1. Parterne bekræfter deres rettigheder og forpligtelser i henhold til artikel XVII, stk. 1-3, i GATT 1994, forståelsen vedrørende fortolkningen af artikel XVII i GATT 1994 samt i henhold til artikel VIII, stk. 1, 2 og 5, i GATS, og kapitlet om statsejede og statskontrollerede virksomheder og virksomheder med særlige eller eksklusive privilegier i protokollen om Republikken Kasakhstans tiltrædelse af WTO, der hermed er indarbejdet i og gjort til en del af denne aftale og finder anvendelse.
 2. Dette kapitel gælder ikke en parts eller dens ordregiveres omfattede udbud, som omhandlet i artikel 120.
 3. Dette kapitel finder anvendelse på al erhvervsvirksomhed, der er omfattet af denne aftale. Tjenester, som ikke er opført i en parts GATS-liste over særlige forpligtelser, er ikke underlagt bestemmelserne i artikel 166 og 167.
 Artikel 165
 1. Uden at dette berører parternes rettigheder og forpligtelser i henhold til dette kapitel er der intet i dette kapitel, der forhindrer